EK9: Neuville pamautti pohjat, Rovanperällä haasteita nastarenkailla - "Tosi huono pätkä minulta"" – Rallit.fi
EK9: Neuville pamautti pohjat, Rovanperällä haasteita nastarenkailla – ”Tosi huono pätkä minulta””
25.1.2020 11:25 25.1.2020 Aki Hietavala Elfyn Evans, Esapekka Lappi, Kalle Rovanperä, Monte Carlon MM-ralli, Rallin MM-sarja, Sebastien Loeb, Sebastien Ogier, Teemu Suninen, Thierry Neuville
Hyundain Thierry Neuville aloitti lauantaiaamun pohja-ajalla Monte Carlon MM-rallissa. Neuville oli yhdeksännellä erikoiskokeella 0,8 sekuntia kisaa johtavaa Toyotan Sebastien Ogieria nopeampi.
– Nyt sain hyviä korjauksia nuotteihin etuautolta ja pystyin ajamaan hyvällä luotolla, Neuville sanoi ek:n maalissa WRC All Liven lähetyksessä.
– Ihan hyvä ja siisti pätkä meiltä. Ei ollut mitään tilanteita, Ogier puolestaan totesi.
Ogierin johtoasema kisan kärjessä on 2,8 sekuntia ennen tallikaveri Elfyn Evansia, joka oli lauantaiaamun avauksessa kolmanneksi nopein. Neuville on 5,6 sekuntia ranskalaismestaria perässä.
Katso alta kooste aamupäivän erikoiskokeiden tapahtumista. Juttu jatkuu videon jälkeen.
Fordin Esapekka Lappi on kokonaistilanteessa parhaana suomalaisen viidentenä. Pieksämäkeläinen oli ongelmissa vajaat 17 kilometriä pitkällä yhdeksännellä pätkällä. Erikoiskokeella oli paljon lunta ja jäätä, mikä teki ajamisesta todella haastavaa.
– Meidän informaatio etuautolta ei ollut tarpeeksi tarkka. En pystynyt ajamaan hyvällä luotolla, Lappi tokaisi.
Toyotan Kalle Rovanperä jatkaa kisassa kuudentena. Rovanperä hävisi pohjille 16,8 sekuntia. Nuorukainen oli kriittinen oman ajonsa suhteen, vaikka taakse jäi muun muassa Ford-kuskit Lappi ja Gus Greensmith. Rovanperän ja Lapin ero kokonaistilanteessa on 19,5 sekuntia.
– Tämä oli tosi huono pätkä minulta. Ei ole oikein vielä kokemusta nastoilla ajamisesta tällä autolla. Häviämme varmasti aika paljon, Rovanperä sanoi pätkän maalissa.
WRC-kuskeista Toyotan japanilainen Takamoto Katsuta ajoi pätkällä kertaalleen ulos, mutta pystyi jatkamaan matkaa sen jälkeen, kun kartanlukija Dan Barritt oli tyhjentänyt Yaris WRC:n etusäleikön lumesta.
Lauantaina kilpailussa ajetaan vielä kolme erikoiskoetta. Ralli päättyy sunnuntaina.
Monte Carlon MM-ralli, tilanne EK9/16 jälkeen:
1. Sebastien Ogier  Toyota  1.54.01,1
2. Elfyn Evans      Toyota    +2,8
3. Thierry Neuville Hyundai   +5,6
4. Sebastien Loeb   Hyundai +1.21,0
5. Esapekka Lappi   Ford    +2.15,7
6. Kalle Rovanperä  Toyota  +2.35,2
7. Eric Camilli     Citroen +8.28,4
8. Takamoto Katsuta Toyota  +9.00,3
9. Nicolas Ciamin   Citroen +9.35,8
10. Mads Östberg     Citroen +10.05,2
xx. Teemu Suninen    Ford   +11.42,0
← Tommi Mäkisen tiimin uusi tähti ei yllättynyt huippuvauhdistaan – ”Pystyin nauttimaan ajamisesta”
EK10: Elfyn Evansilta huikea veto – nousi rallin kärkeen →